Ha Orban bukik, a román államfő újra őt jelöli
Klaus Johannis elárulta azonban, létezik egy B-terv is.
Akkor is Ludovic Orbant kéri fel kormányfőnek a román  elnök, ha a parlament elfogadja a bizalmatlansági indítványt a Nemzeti Liberális Párt (PNL) kormánya ellen. Klaus Johannis nyilvánvalóvá tette, hiába bukik a kormány, ő újra a jelenlegi miniszterelnököt fogja javasolni – írja a Maszol.ro.

A bizalmatlansági indítványt azért terjeszti a parlament elé az ellenzéki Szociáldemokrata Párt (PSD), hogy megakadályozza a kétfordulós polgármester-választás bevezetését, amit a demokrácia elleni merényletnek tart. Bár a PSD összegyűjtötte a szükséges aláírásokat, a bizalmatlansági indítványt az elnök egyelőre mesének tartja, szerinte ki kell várni a végét.

Arra a kérdésre, létezik-e B-terv, ha a bizalmatlansági indítvány nem megy át és Ludovic Orban sem mond le (ami az előrehozott választások előfeltétele lenne), az államfő közölte, mindig létezik egy ilyen terv is és nagy érdeklődéssel várja, mit dönt a parlament az e heti rendkívüli ülésszakán.

Kiemelt kép: MTI/EPA/Stephanie Lecocq
Nagyvilág